Төсөл

**МОНГОЛ УЛСЫН ХУУЛЬ**

2024 оны...дугаар Улаанбаатар

сарын ...-ны өдөр хот

**ИРГЭНИЙ УЛСЫН БҮРТГЭЛИЙН ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл**.Иргэний улсын бүртгэлийн тухай хуульд доор дурдсан агуулгатай дараах зүйл, хэсэг, заалт нэмсүгэй:

**1/5 дүгээр зүйлийн 5.15, 5.16 дахь хэсэг:**

“5.15.Иргэний улсын бүртгэлийн хүйс өөрчлөгдсөний, Монгол Улсын харьяат болсон, харьяатаас гарсан, иргэний харьяаллыг сэргээн тогтоосны бүртгэлийг улсын бүртгэлийн асуудал эрхэлсэн төрийн захиргааны байгууллага бүртгэнэ.

5.16.Төрсний, гэрлэсний, гэрлэлт сэргээсний, нас барсны бүртгэлд гэрчилгээ, үрчилсний, эцэг /эх/ тогтоосны бүртгэлд төрсний гэрчилгээг сольж, овог, эцэг /эх/-ийн нэр, өөрийн нэр өөрчилсний бүртгэлд иргэний улсын бүртгэлийн лавлагаа олгоно.”

**2/6 дугаар зүйлийн 6.18, 6.19 дэх хэсэг:**

“6.18.Төрсний бүртгэлд бүртгүүлээгүй 1951 оноос өмнө төрсөн иргэн өргөдөл гаргасан тохиолдолд хяналтын улсын байцаагчийн дүгнэлтээр цахим мэдээллийн санд төрсний бүртгэлийг нөхөж хөтлөн, төрсний гэрчилгээ олгож болно.

6.19.Эцэг нь Иргэний хуулийн 15.1-д заасан эрх зүйн бүрэн чадамжгүй этгээд бол хүүхдийн төрсний бүртгэлийг хөтлөхөд Иргэний хуулийн 15.2-т заасан шүүхийн шийдвэрийг үндэслэнэ.”

**3/11 дүгээр зүйлийн 11.7дахь хэсэг:**

“11.7.Хүүхэд үрчилсний бүртгэлийг хөтлөхөд үрчлэн авч байгаа эцэг, эх, асран хамгаалагч, харгалзан дэмжигчийн аль нэгийг, эсхүл асран хамгаалах байгууллагын ажилтныг байлцуулна.”

**4/13 дугаар зүйлийн 13.8 дахь хэсэг:**

“13.8.Регистрийн дугаар аваагүй нас барсан хүний нас барсны бүртгэлийг тусгай сери бүхий регистрийн дугаарыг нөхөж олгож цахим санд оруулна.”

**5/15 дугаар зүйлийн 15.6, 15.7 дахь хэсэг:**

“15.6.Иргэний зургийг олон улсын иргэний агаарын тээврийн байгууллага /ICAO/-ийн стандартын дагуу авч, цахим мэдээллийн санд оруулна.

15.7.Биеийн давхцахгүй өгөгдөл /гарын 10 хурууны хээ/-ийн бүртгэлийг  бүртгэх боломжгүй бол гарын хурууны  бүртгэлийн хэсэгт тусгай тэмдэглэл хийнэ.”

**6/16 дугаар зүйлийн 16.11-16.13 дахь хэсэг:**

“16.11.Иргэний үнэмлэх нь улсын бүртгэл, төрөлжсөн бүртгэлийн мэдээллийн санд нэвтрэх түлхүүр болно. Иргэний үнэмлэхийг тухайн иргэн өөрөө эзэмшинэ.

16.12.Иргэний улсын бүртгэл, иргэний дүр төрх өөрчлөгдсөн бол тухайн иргэний хүсэлт, эх нотлох баримтад үндэслэн иргэний үнэмлэхийг сольж олгоно.

16.13.Шүүхийн шийдвэрээр хорих ял эдэлж байгаа иргэний иргэний үнэмлэхийг шүүхийн шийдвэр гүйцэтгэх байгууллагад хүргүүлэх бөгөөд хоригдож байгаа хугацаанд хадгална.”

**7/17 дугаар зүйлийн 17.6.3 дахь хэсэг:**

“17.6.3.16-аас дээш насны иргэний хүнийн гарын хурууны хээ зэрэг биеийн давхцахгүй өгөгдлийн бүртгэл, 16-аас доош насны хүүхдийн эцэг /эх/, эсхүл хүүхдийн асран хамгаалагчийн гарын хурууны хээ зэрэг биеийн давхцахгүй өгөгдлийн бүртгэлд үндэслэнэ.”

**8/18 дугаар зүйлийн 18.5, 18.6 дах хэсэг:**

“18.5.Улсын бүртгэгч иргэний байнга оршин суугаа газрын хаягийг иргэний улсын бүртгэлийн мэдээллийн сан дахь хаягийн бүртгэлээр тодорхойлно.

18.6.Иргэний улсын бүртгэлийн мэдээллийн сан дахь хаягийн санг газар зүйн мэдээллийн системд суурилсан хаягжуулалтын нэгдсэн сангийн мэдээлэлд үндэслэн үүсгэнэ.”

**9/19 дүгээр зүйлийн 19.1.4-19.1.6 дахь заалт:**

“19.1.4.газар эзэмших, ашиглах эрхийн гэрчилгээ;

19.1.5.нотариатаар гэрчлүүлсэн түрээсийн, захиалгын гэрээ;

19.1.6.үл хөдлөх эд хөрөнгө өмчлөгч, эсхүл эзэмшигчийн бичгээр гаргасан оршин суулгах тухай зөвшөөрөл.”

**10/23 дугаар зүйлийн 23.3-23.5 дахь хэсэг:**

“23.3.Цахим мэдээллийн санд хүний гарын хурууны хээ зэрэг биеийн давхцахгүй өгөгдлийн бүртгэлийн мэдээлэл танигдахгүй бол хяналтын улсын байцаагчийн дүгнэлтийг үндэслэн Иргэний улсын бүртгэл газрын улсын бүртгэгч бүртгэлийг хүчингүй болгоно.

23.4.Иргэний улсын бүртгэлийг шүүхийн шийдвэр, хяналтын улсын байцаагчийн дүгнэлтийг үндэслэн түдгэлзүүлнэ.

23.5.Энэ хуулийн 23.4-д заасан үндэслэлээр иргэний улсын бүртгэлийг түдгэлзүүлсэн бол түдгэлзүүлсэн үндэслэл арилсан тухай шүүхийн шийдвэр, хяналтын улсын байцаагчийн дүгнэлтийг үндэслэн цуцална.”

**11/241 дүгээр зүйл:**

**“241 дүгээр зүйл.Регистрийн дугаар шинээр олгох, өөрчлөх**

241.1.Монгол Улсын иргэн нэг регистрийн дугаартай байна.

241.2.Иргэний төрсөн он, сар, өдөр, хүйсийг үндэслэн 2016 оны 01 дүгээр сарын 01-ний өдрөөс өмнө төрсөн иргэнд регистрийн дугаар олголтын дэвтрээс, 2016 оны 1 дүгээр сарын 1-ний өдрөөс хойш төрсөн иргэнд иргэний улсын бүртгэлийн мэдээллийн сангаас регистрийн дугаарыг олгоно.

241.3.Регистрийн дугаарыг дараах тохиолдолд олгоно:

241.3.1.Монгол Улсын харьяат эцэг, эхээс төрсөн хүүхдэд;

241.3.2.эцэг, эхийн хэн нэг нь Монгол Улсын иргэн, нөгөө нь гадаадын иргэн, харьяалалгүй хүн бол тэдний дундаас Монгол Улсын нутаг дэвсгэрт төрсөн хүүхдэд;

241.3.3.эцэг, эхийн хэн нэг нь Монгол Улсын иргэн, нөгөө нь гадаадын иргэн, харьяалалгүй хүн бол тэдний дундаас гадаад улсын нутаг дэвсгэрт төрсөн хүүхдэд Монгол Улсын иргэнээр бүртгүүлэхээр эцэг, эх харилцан тохиролцож, тус тусдаа өргөдөл гаргасан бол;

241.3.4.Монгол Улсын Ерөнхийлөгчийн зарлигаар Монгол Улсын харьяат болсон иргэнд;

241.3.5.регистрийн дугаар авч байгаагүй Монгол Улсын иргэнд.

241.4.Энэ хуулийн 241.3.3, 241.3.4, 241.3.5-д  заасан тохиолдолд улсын бүртгэлийн асуудал эрхэлсэн төрийн захиргааны байгууллагын иргэний улсын бүртгэлийн асуудал хариуцсан нэгж /цаашид “Иргэний улсын бүртгэлийн газар” гэх/ регистрийн дугаарыг олгоно.

241.5.Иргэний регистрийн дугаарыг дараах тохиолдолд өөрчилнө:

241.5.1.иргэний улсын бүртгэлийн мэдээлэл болон иргэний улсын бүртгэлийн эх нотлох баримт бичгийн мэдээлэл зөрүүтэй;

241.5.2.шүүхийн шийдвэр гарсан;

241.5.3.иргэний хүйс өөрчлөгдсөн.

241.6.Иргэн регистрийн дугаараа өөрчлүүлэх хүсэлтийг аймаг, нийслэл, дүүрэг дэх улсын бүртгэлийн газар, хэлтэст гаргах бөгөөд төрсний гэрчилгээнд дараах баримт бичгийн аль тохирохыг бүрдүүлнэ:

241.6.1.эх нотлох баримт бичиг;

241.6.2.шүүхийн шийдвэрийн эх хувь, эсхүл баталгаажсан хуулбар;

241.6.3.иргэний хүйс өөрчлөгдсөн тухай баримт.”

**12/25 дугаар зүйлийн 25.2 дахь хэсэг:**

“25.2.Улсын бүртгэлийн асуудал эрхэлсэн төрийн захиргааны байгууллага улсын бүртгэгч, бүртгэлийн ажилтанд иргэний улсын бүртгэлийн мэдээллийн санд нэвтрэх эрх олгох, цуцлах асуудлыг шийдвэрлэнэ.”

**2 дугаар зүйл.**Иргэний улсын бүртгэлийн тухай хуулийн дараах хэсэг, заалтыг доор дурдсан агуулгаар өөрчлөн найруулсугай:

**1/6 дугаар зүйлийн 6.1 дэх хэсэг:**

“6.1.Эцэг, эх, түүний итгэмжлэгдсэн төлөөлөгч, эсхүл эрх бүхий байгууллагын төлөөлөгч, эсхүл хүндэтгэн үзэх шалтгааны улмаас бүртгүүлэх боломжгүй бол хүүхдийн эцэг, эхийн төрөл садны хүн хүүхэд төрсөн өдрөөс хойш 30 хоногийн дотор дараах баримт бичгийг бүрдүүлж, төрсний бүртгэлд бүртгүүлнэ:”

**2/6 дугаар зүйлийн 6.14 дэх хэсэг:**

“6.14.Энэ хуулийн 6.5-д заасан өргөдөл гаргаагүй, эсхүл эцэг тогтоосон тухай эрх бүхий байгууллагын шийдвэр байхгүй тохиолдолд хүүхдийн эхийн овог, нэрээр, эцэг, эхийн хэн нэгний өмнөх гэрлэлт дуусгавар болоогүй бол тус, тусдаа өргөдөл гаргасны дагуу хүүхдийн төрсний бүртгэл хөтөлнө.”

**3/19 дүгээр зүйлийн 19.1.3, 19.1.4 дэх заалт:**

“19.1.3.эд хөрөнгө өмчлөх эрхийн улсын бүртгэлийн гэрчилгээ;

19.1.4.газар эзэмших, ашиглах эрхийн гэрчилгээ;”

**3 дугаар зүйл**.Иргэний улсын бүртгэлийн тухай хуулийн 5 дугаар зүйлийн 5.8 дахь хэсгийн “батална.” гэснийг “, бусад баримт бичгийн загвар, маягтыг улсын бүртгэлийн асуудал эрхэлсэн төрийн захиргааны байгууллагын дарга батална.”гэж, 11 дүгээр зүйлийн 11.7, 11.8 дахь хэсгийн дугаарыг “11.8, 11.9” гэж тус тус өөрчилсүгэй.

**5 дугаар зүйл.**Иргэний улсын бүртгэлийн тухай хуулийн 8 дугаар зүйлийн 8.6 дахь хэсэг, 19 дүгээр зүйлийн 19.5 дахь хэсгийг тус тус хүчингүй болсонд тооцсугай.

**6 дугаар зүйл.**Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**дэлгэрэнгүй ТАНИЛЦУУЛГА**

Иргэний улсын бүртгэлийн тухай хуульд нэмэлт, өөрчлөлт оруулах тухай хуулийн төслийн талаар

Иргэний улсын бүртгэлийн тухай хуулийн шинэчилсэн найруулгыг Монгол Улсын Их Хурлын 2018 оны 06 дугаар сарын 21-ний өдрийн чуулганы нэгдсэн хуралдаанаар хэлэлцэн баталж, 2018 оны 11 дүгээр сарын 01-ний өдрөөс дагаж мөрдсөн бөгөөд 30 бүлэгтэй.

Хууль батлагдсанаас хойш 2022 оны 04 дүгээр сарын 22, 06 дугаар сарын 03-ны өдөр тус тус 2 удаа нэмэлт, өөрчлөлт орсон. Иргэний улсын бүртгэлийн тухай хууль нь иргэний улсын бүртгэл хөтлөх, иргэний улсын бүртгэл хөтлөхтэй холбоотой эх нотлох баримт бичгийг тодорхойлох, бүртгэл хөтлөх зарчим, хугацаа зэргийг тодорхойлсон нийтлэг харилцааг зохицуулж байгаа дараах журмыг үйл ажиллагаандаа мөрдлөг болгон ажиллаж байна.

-Иргэний улсын бүртгэлийн тухай хууллийн 5 дугаар зүйлийн 5.8 дахь хэсэгт “Иргэний улсын бүртгэл хөтлөх журам болон төрсний, гэрлэсний, нас барсны бүртгэлийн гэрчилгээний загварыг улсын бүртгэлийн асуудал эрхэлсэн Засгийн газрын гишүүн батална” гэж заасны дагуу Хууль зүй, дотоод хэргийн сайдын 2018 оны А/207 дугаар тушаалаар баталсан “Иргэний улсын бүртгэл хөтлөх журам”;

-Мөн хуулийн 5 дугаар зүйлийн 5.9 дэх хэсэгт “... иргэний улсын бүртгэлийн эх нотлох баримт бичгийг улсын бүртгэлийн асуудал эрхэлсэн төрийн захиргааны байгууллагад хүргүүлэх журмыг улсын бүртгэлийн болон гадаад хэргийн асуудал эрхэлсэн Засгийн газрын гишүүд хамтран батална” гэж заасны дагуу Хууль зүй, дотоод хэргийн сайд, Гадаад харилцааны сайдын 2018 оны А/238, А/115 дугаар тушаалаар хамтран баталсан “Хилийн чанадад ажиллаж байгаа Дипломат төлөөлөгчийн газарт хөтөлсөн иргэний улсын бүртгэлийн эх нотлох баримт бичиг хүргүүлэх журам”;

-Мөн хуулийн 5 дугаар зүйлийн 5.10 дахь хэсэгт “... бусад баримт бичгийн загвар, маягт, регистрийн дугаарыг шинээр олгох, өөрчлөх, хүчингүй болгох журмыг улсын бүртгэлийн асуудал эрхэлсэн төрийн захиргааны байгууллагын дарга батална” гэж заасны дагуу Улсын бүртгэлийн ерөнхий газрын даргын 2018 оны А/555 дугаар тушаалаар баталсан “Монгол Улсын иргэнд регистрийн дугаар шинээр олгох, өөрчлөх, хүчингүй болгох журам”;

-Мөн хуулийн 17 дугаар зүйлийн 17.4 дэх хэсэгт “Үндэсний гадаад паспорт, Монгол Улсад буцах үнэмлэхний загвар болон үндэсний гадаад паспортыг олгох, эзэмших, хадгалах журмыг Засгийн газар батална” гэж заасны дагуу Монгол Улсын Засгийн газрын 2023 оны 71 дугаар тогтоолоор баталсан “Үндэсний энгийн гадаад паспорт олгох, эзэмших, хадгалах журам”;

-Мөн хуулийн 19 дүгээр зүйлийн 19.5 дахь хэсэгт “Монгол Улсын нутаг дэвсгэрт иргэн шилжин суурьших хөдөлгөөнийг бүртгэх, мэдээлэх журмыг Засгийн газар батална” гэж заасны дагуу Монгол Улсын Засгийн газрын 2018 оны 332 дугаар тогтоолоор “Монгол Улсын нутаг дэвсгэрт иргэн шилжин суурьших хөдөлгөөнийг бүртгэх, мэдээлэх журам”..

Засгийн газрын хуралдааны 48 дугаар тэмдэглэл, Хууль зүй, дотоод хэргийн сайдын 2024 оны А/03 дугаар тушаалын хэрэгжилтийг хангах хүрээнд хуулиар тусгайлан эрх олгогдсон эрх зүйн актын судалгааг хийж, Иргэний улсын бүртгэлийн тухай хуулийн холбогдох зүйл, хэсэг, заалттай утга агуулгын хувьд давхардсан, хуулиар хориглоогүй асуудлаар хориглосон зохицуулалт тогтоосон, иргэн хуулийн этгээдийн эрх хязгаарласан заалт бүхий 1 дүрэм, 1 тогтоол, 2 журмыг хүчингүй болгуулах, эдгээр журмын зарим зүйл, хэсэг, заалтыг хуульд тусгахаар Хууль тогтоомжийн тухай хуулийн 24 дүгээр зүйлийн 24.5.1 дэх заалтад заасны дагуу Иргэний улсын бүртгэлийн тухай хуульд нэмэлт, өөрчлөлт оруулах тухай хуулийн төслийг боловсрууллаа. Иргэний улсын бүртгэлийн тухай хуулийн төсөлд 21 заалт нэмж, 3 зүйлийг өөрчлөн найруулсан, 28 заалт /дугаарлалт/ өөрчилж, 4 заалт хүчингүй болгохоор тусгасан. Тухайлбал,

1.Иргэний улсын бүртгэл хөтлөхдөө ямар төрлийн бүртгэлийг бүртгэлийн улсын бүртгэлийн асуудал хариуцсан төрийн захиргааны байгууллага хөтлөх зохицуулалтыг хуулийн төсөлд 5 дугаар бүлэгт нэмж тусгасан. Түүнчлэн хуулиар эрх олгож, ХЗДХС-ын баталсан гэрчилгээг ямар төрлийн бүртгэлд олгохыг шинэчлэн найруулж тусгасан.

2.Хуулийн төсөлд хоёрдмол утга илэрхийлж, Гэр бүлийн тухай хуулийн зүйл заалттай зөрчилдсөн 5.12, 6.1, 6.14 дүгээр хэсгийг шинээр найруулж хууль хоорондын зөрчлийг арилгалаа.

3.Иргэний улсын бүртгэл хөтлөхөд дагаж мөрдөж байгаа ХЗДХС-ын тушаалаар баталсан “Иргэний улсын бүртгэл хөтлөх журам” хуулийн заалтыг эшилсэн зохицуулалттай бөгөөд уг журмын холбогдох заалтыг хуулийн төслийн “5.7, 5.11, 6.18, 6.19, 11.7, 13.8, 15.2, 15.3, 16.13, 16.14, 17.6.3, 23.3, 23.4, 23.5, 25.2” гэсэн **хэсэг, заалт** болгож нэмсэн;

4.Монгол Улсын Засгийн газрын 2018 оны 332 дугаар тогтоолоор “Монгол Улсын нутаг дэвсгэрт иргэн шилжин суурьших хөдөлгөөнийг бүртгэх, мэдээлэх журам”-ын ихэнх зохицуулалт хуульд тусгагдсан бөгөөд хуулиар зохицуулаагүй зарим заалтыг хуулийн төслийн “18.3, 18.4, 19.1.3, 19.1.4, 19.1.5, 19.1.6” гэсэн хэсэг, заалт болгож нэмсэн;

5.Улсын бүртгэлийн ерөнхий газрын даргын 2018 оны А/555 дугаар тушаалаар баталсан “Монгол Улсын иргэнд регистрийн дугаар шинээр олгох, өөрчлөх, хүчингүй болгох журам”-аар зохицуулж байгаа харилцаа Иргэний улсын бүртгэлийн тухай хуульд тусгагдаагүй байх тул уг харилцааг бүхэлд нь хуулиар зохицуулахаар хуулийн төсөлд 241 дүгээр зүйлээр нэмж тусгасан;

6.Иргэний улсын бүртгэлийн тухай хуулийн 19 дүгээр зүйлийн 19.1 дэх хэсгийн “/сум, хорооны/” гэснийг хасаж мөн хуулийн 8 дугаар зүйлийн 8.6 дахь хэсэг, 19 дүгээр зүйлийн 19.1.3, 19.1.4 дэх заалт, мөн зүйлийн 19.5 дахь хэсгийг тус тус хүчингүй болгохоор тусгалаа.

Иргэний улсын бүртгэлийн тухай хуульд нэмэлт, өөрчлөлт оруулах тухай хууль батлагдсанаар дараах захиргааны хэм хэмжээний акт хүчингүй болно.Үүнд:

-Монгол Улсын Засгийн газрын 2018 оны 396 дугаар тогтоолын хавсралтаар батлагдсан “Монгол Улсын иргэний үнэмлэхийн дүрэм”;

-Монгол Улсын Засгийн газрын 2018 оны 332 дугаар тогтоолоор “Монгол Улсын нутаг дэвсгэрт иргэн шилжин суурьших хөдөлгөөнийг бүртгэх, мэдээлэх журам”

-Хууль зүй, дотоод хэргийн сайдын 2018 оны А/207 дугаар тушаалаар баталсан “Иргэний улсын бүртгэл хөтлөх журам”;

-Улсын бүртгэлийн ерөнхий газрын даргын 2018 оны А/555 дугаар тушаалаар баталсан “Монгол Улсын иргэнд регистрийн дугаар шинээр олгох, өөрчлөх, хүчингүй болгох журам”.